**LONGESKOR**

Eit godt stykke inn i den tronge Kvanndalsdalen, og mest 400 meter over havet ligg Longeskor. Vegen dit er kronglete og bratt og kan til tider vera farleg å ferdast på. Longeskor var plass under bruk nr 2 i Kvanndal til 1908 då Torgils Kvanndal kjøpte det for 600 kroner. I 1797 fær Aslak Jokobsen Selland 1765-1832 10 rd i premier « frå det nyttige selskab, for å ha teke oppatt øydeplasset Longeskor i Kvanndal, og bygd nytt våningshus, steinflor, stabbur, bu, kvernhus og ryddja 2304 kv. alner land m.m. og fødde sist vinter ein hest, 6 kyr og 2 ungnaut. Det meste av arbeidet har han og kona gjort. Etter at kona døydde flytta han til sonen sin Olav i Risbruhagen på Kjerland, og døydde der.

Torstein Andersson Kvanndal 1789-1850 feste Longeskor i 1830. Han slo seg ihel 15.12.1850 då han var på heimveg. Vegen var frossen og han datt utfor eit høgt berg. Per Jakobsen Opedal 1818-1912 og kona Guro Ivarsdtr. Børve 1820- overtok Longeskor etter Torstein. Det var eit uvanleg godt plass. Fødnaden i 1875 var ein stut, 5 kyr, 2 kalvar, og 18 sauer . Dei avla både korn og poteter. Der hadde vore kvern der oppe, men Per leigde kvern nede i dalen og bar mjølet oppatt. Per var veidemann. Ein gang kom ein mann frå Folkedal og fortalde han hadde vorte vis med far etter bjørn oppi fjellet.» Tek du han i sjølvskot skal du få ein mork med tobakk» sa Per . Jau, bjørnen vart teke og mannen fekk tobakken sin, han.

Per og Guro hadde mange born og skulevegen var lang. Dei laut nista ut borna, veka for veka. Han Per bar dei minste borna ned gjennom dalen til fjords. Så var det i båt, om ikkje skulen var i Kvanndal, dei hadde skule både på Håstabba, Naustvik, Beggevik og Lussand. Stundom på Kjepso og. Då Per og Guro vart gamle, flytte dei til ein son i Folkedal, Der slokna dei! «Han var ain trivsleg mann , han Per» hermer dei etter Olav Kvanndal. I dag er det bruk nr 136/4 som eig Longeskor. Husa har i nyare tid vorte fint omvølte og istandsette. Den store letufta fortel om eit godt plass med stor fødnad. Granskogen veks godt i Longeskor og.

God tur! Granvin Turlag

Kjelde: *«Stølane i Granvin» av Torbjørn Seim*